୫ ଲକ୍ଷ ଅତି ଧନୀ ବ୍ୟକ୍ତିଙ୍କୁ ଆୟକର ବିଭାଗର ନୋଟିସ୍\nନୂଆଦିଲ୍ଲୀ, ୧୮-୧୨(ପି.ଟି.) ଦେଶରେ ପ୍ରାୟ ୪ରୁ ୫ ଲକ୍ଷ ଅତି ଧନୀକ ଶ୍ରେଣୀର ବ୍ୟକ୍ତିଙ୍କୁ\n୫ ଲକ୍ଷ ଅତି ଧନୀ ବ୍ୟକ୍ତିଙ୍କୁ ଆୟକର ବିଭାଗର ନୋଟିସ୍\t December 18th, 00:00 AM December 18th, 00:00 AM\nନୂଆଦିଲ୍ଲୀ, ୧୮-୧୨(ପି.ଟି.) ଦେଶରେ ପ୍ରାୟ ୪ରୁ ୫ ଲକ୍ଷ ଅତି ଧନୀକ ଶ୍ରେଣୀର ବ୍ୟକ୍ତିଙ୍କୁ ଆୟକର ବିଭାଗ ନୋଟିସ୍ ଜାରି କରିଛି। ଏହି ବ୍ୟକ୍ତିମାନେ ବିଟ୍ କଏନ୍ ଭଳି ବେଆଇନ୍ ଭର୍ଚୁଆଲ୍ କରେନ୍ସିରେ ନିବେଶ ଏବଂ କାରବାର କରୁଥିବାରୁ ସେମାନଙ୍କ ପାଖକୁ ଆୟକର ବିଭାଗ ନୋଟିସ୍ ଜାରି କରିଛି ବୋଲି ଜଣେ ବରିଷ୍ଠ ଅଧିକାରୀ କହିଛନ୍ତି। ଗତ ସପ୍ତାହରେ ଆୟକର ବିଭାଗ ଦେଶର ବିଭିନ୍ନ ସ୍ଥାନରେ ତଦନ୍ତ କରିବା ସହ ୯ଟି ଏଭଳି ଘଟଣା ସମ୍ପର୍କରେ ସୁରାକ ପାଇଛି। ଏହି ସଂସ୍ଥାଗୁଡିକ ବିଟ୍ କଏନ୍ରେ ନିବେଶ କରି ଟିକସ ଫାଙ୍କୁଥିବା ନେଇ ଆୟକର ବିଭାଗ ସନ୍ଦେହ ପ୍ରକଟ କରିଛି ବୋଲି ଅଧିକାରୀ ଜଣକ କହିଛନ୍ତି। ଦେଶରେ ପାଖାପାଖି ୨୦ ଲକ୍ଷ ସଂସ୍ଥା ବିଟ୍ କଏନ୍ କାରବାରରେ ପଞ୍ଜୀକୃତ ହୋଇଥିବା ବେଳେ ସେଥି ମଧ୍ୟରୁ ୪ ରୁ ୫ ଲକ୍ଷ ସଂସ୍ଥା ନିବେଶ ଓ କାରବାରେ ଜଡିତ ଅଛନ୍ତି। ବାଙ୍ଗାଲୋର ସ୍ଥିତ ଆୟକର ବିଭାଗର ତଦନ୍ତ ଶାଖା ଏହି ସର୍ଭେ କରିଥିବା ବେଳେ ହାସଲ କରିଥିବା ତଥ୍ୟକୁ ଦେଶର ଅନ୍ୟ ୮ଟି ଶାଖାକୁ ଅଧିକ ତଦନ୍ତ ପାଇଁ ପଠାଇଛି। ଯେଉଁ ବ୍ୟକ୍ତି ଏବଂ ସଂସ୍ଥାଗୁଡିକର ତଥ୍ୟ ଆୟକର ବିଭାଗ ସଂଗ୍ରହ କରିଛି ସେମାନେ ଟିକସ ଫାଙ୍କୁଛନ୍ତି କି ନାହିଁ ତାହା ତଦନ୍ତ କରାଯିବ। ଉକ୍ତ ସଂସ୍ଥାଗୁଡିକ ବିଟ୍ କଏନ୍ ନିବେଶ ଏବଂ କାରବାର କରି ଯେଉଁ ପୁଞ୍ଜି ହାସଲ କରିଛନ୍ତି ତା' ଉପରେ ଟିକସ ପୈଠ କରିବା ପାଇଁ ସେମାନଙ୍କୁ ନୋଟିସ୍ ଜାରି କରାଯାଇଛି। ସେହିପରି ଉକ୍ତ ୪ ରୁ ୫ ଲକ୍ଷ ଅତି ଧନୀକ ଶ୍ରେଣୀର ବ୍ୟକ୍ତି ଏବଂ ସେମାନଙ୍କ ବ୍ୟବସାୟ ସଂସ୍ଥା ସମ୍ପର୍କରେ ବିଭିନ୍ନ ଆର୍ଥିକ କାରବାର ସଂକ୍ରାନ୍ତୀୟ ତଥ୍ୟ ମଗାଯାଇଛି। ଯେହେତୁ ବର୍ତ୍ତମାନ ସୁଦ୍ଧା ଭାରତରେ ବିଟ୍ କଏନ୍ କାରବାର ଓ ନିବେଶକୁ ବୈଧ ଏବଂ ଆଇନ୍ସମ୍ମତ କରାଯାଇ ନାହିଁ ସେହି କାରଣରୁ ଆୟକର ବିଭାଗ ଏଭଳି ପଦକ୍ଷେପ ଗ୍ରହଣ କିରିଛି ବୋଲି ଅଧିକାରୀ ଜଣକ କହିଛନ୍ତି। ଆୟକର ଅଧିନିୟମ ୧୩୩-ଏ ଅନୁସାରେ ଏହି ସର୍ଭେ କରାଯାଇ ସଂସ୍ଥାଗୁଡିକ ବାବଦରେ ତଥ୍ୟ ସଂଗ୍ରହ କରାଯାଇଛି। ଉକ୍ତ ସଂସ୍ଥାଗୁଡିକ କାହା ସହିତ କାରବାର କରିଛନ୍ତି, କେଉଁ ବ୍ୟାଙ୍କ ଆକାଉଣ୍ଟ ଏଥିରେ ବ୍ୟବହାର କରାଯାଇଛି ଏବଂ ଅନ୍ୟାନ୍ୟ ଆର୍ଥିକ ନଥିପତ୍ର ସଂଗ୍ରହ କରାଯାଇଛି। ଅନ୍ୟପକ୍ଷରେ ବିମୁଦ୍ରୀକରଣ ପରେ ଏହି ବିଟ୍ କଏନ୍ ବ୍ୟବସାୟ ମାଧ୍ୟମରେ କଳାଧନକୁ ଧଳା କରିବା ପାଇଁ ପ୍ରୟାସ କରାଯାଇଛି କି ନାହିଁ ତାହାକୁ ମଧ୍ୟ ଆୟକର ବିଭାଗ ନଜରରେ ରଖିଛି। ସୂଚନାଯୋଗ୍ୟ ଭାରତରେ ଏ ପର୍ଯ୍ୟନ୍ତ ଏଭଳି ଭର୍ଚୁଆଲ୍ କରେନ୍ସିକୁ ଏକ ଲିଗାଲ୍ ଟେଣ୍ଡର ଭାବେ ଆଇନ୍ଗତ ସ୍ବୀକୃତି ପ୍ରଦାନ କରାଯାଇ ନାହିଁ। ଭାରତୀୟ ରିଜର୍ଭ ବ୍ୟାଙ୍କ ବିଟ୍ କଏନ୍ ବ୍ୟବହାରକାରୀ, ବ୍ୟବସାୟୀଙ୍କ ଉଦ୍ଦେଶ୍ୟରେ ସତର୍କତା ଜାରି କରିଛି। ସେହିପରି ଚଳିତ ବର୍ଷ ମାର୍ଚ୍ଚ ମାସରେ ଅର୍ଥ ମନ୍ତ୍ରଣାଳୟ ଏକ ଆନ୍ତଃ ମନ୍ତ୍ରୀସ୍ତରୀୟ ସୃଙ୍ଖଳା କମିଟି ଗଠନ କରି ବିଟ୍ କଏନ୍ର ସ୍ଥିତି ସମ୍ପର୍କରେ ଆଲୋଚନା କରିଥିଲେ। ଏହି କମିଟି ଏହାର ରିପୋର୍ଟ ମଧ୍ୟ ଦାଖଲ କରିଛି।
